text: Mangler I et par vielsesringe?
  23 november 2016 kl. 13.24
  Sydøstjyllands Politi efterlyser ejerne af to vielsesringe, der stammer fra et indbrud. Begge ringe har indgraveret navne og dato.
  Kender du Vagn og Grethe, som blev gift 13/6/1980? For så mangler de måske deres vielsesringe. Sydøstjyllands Politi har i denne måned beslaglagt de to ringe, med indgraveringerne ’Grethe 13-6-80’ og ’Vagn 13-6-80’.
  Ringene lå i en smykkeæske fra en smykkebutik i Fredericia, og politiet tror, at de stammer fra et indbrud i Fredericia. Alligevel mener politiet, at ringene sagtens kan stamme fra andre steder i landet.
  Ringene er meget karakteristiske og af otte karat guld. Du kan se billeder af ringene nederst i artiklen her, og skulle du have oplysninger om, hvem de rette ejere kunne være, så kan du kontakte Sydøstjyllands Politi på 114.
  
  
  